
REFERAT

privind modificarea tarifelor la transportul urban de călători în Municipiul Timişoara prevăzute în Anexa la HCL nr. 225/29.06.2010

Prin Hotărârea Consiliului Local nr. 225/29.06.2010 s-a aprobat modificarea şi completarea tarifelor la transportul urban de călători în Municipiul Timişoara prevăzute în Anexa la Hotărârea Consiliului Local nr. 255/30.06.2009.


Prin adresa cu nr. 2472 din data de 17.02.2011, înregistrată la Primăria Municipiului Timişoara cu nr. RE2011-000555/17.02.2011, Regia Autonomă de Transport Timişoara solicită modificarea şi completarea tarifelor la transportul urban de călători.


Prin aceeaşi adresă menţionată mai sus, Regia Autonomă de Transport Timişoara precizează faptul că abonamentele pentru persoanele fizice şi juridice nu se modifică, însă tariful social pentru peroanele beneficiare de gratuităţi în Municipiul Timişoara, prevăzute în Anexa la Hotărârea Consiliului Local nr. 225/29.06.2010 se va reduce de la 50,00 lei la 30,00 lei. Reducerea tarifului social la 30 lei ar stabili un echilibru bugetar şi o repartiţie mai judicioasă a subvenţiilor suportate de către bugetul local.

Pentru portofelul electronic se anulează discount-ul acordat pentru promovarea acestui titlu modificându-se valoarea pentru o călătorie urban de la 1,7 lei/călătorie la 2 lei/călătorie şi pentru o călătorie expres de la 2,4 lei/călătorie la 2,5 lei/călătorie. Politica tarifară în ceea ce priveşte aceste titluri de călătorie este de a creşte numărul persoanelor care utilizează mijloacele de transport în comun pe raza Municipiului Timişoara, utilizând abonamentul.

Astfel, tarifele care se vor modifica sunt următoarele:

· portofelul 1 călătorie urban;

· portofel 1 călătorie expres;

· tariful social.
Menţionăm că modificarea tarifelor la transportul urban de călători a fost aprobată de Consiliul de Administraţie al Regiei Autonome de Transport Timişoara  prin Hotărârea nr. 7/17.02.2011.
Potrivit art. 17 alin. (1) lit. m) şi o) din Legea nr. 92/2007 a serviciilor de transport public local, consiliile locale, consiliile judeţene şi Consiliul General al Municipiului Bucureşti au următoarele atribuţii:

- stabilirea, ajustarea şi modificarea tarifelor de călătorie pentru serviciul de transport public local de persoane, cu respectarea prevederilor legale privind modalitatea de gestionare a serviciului;

- asigurarea resurselor bugetare pentru susţinerea totală sau parţială a costurilor de transport public de persoane pentru unele categorii sociale defavorizate, stabilite prin hotărâri ale consiliilor locale, ale consiliilor judeţene, ale Consiliului General al Municipiului Bucureşti, după caz, ori prin lege.

Articolul 43 lit. d) din Legea nr. 92/2007 a serviciilor de transport public local stipulează că procedura de stabilire a tarifelor percepute pentru prestarea serviciului de transport public local de persoane trebuie să ţină seama, printre altele, de următoarea regulă:

 - modificarea tarifelor sau a subvenţiilor se aprobă prin hotărâre a consiliilor locale, consiliilor judeţene sau a Consiliului General al Municipiului Bucureşti, după caz.

Luând în considerare Hotărârea Consiliului Local nr. 414/30.11.2010 privind aprobarea Protocolului de acordare a facilităţilor la transportul public local de persoane prin curse regulate unor categorii de cetăţeni ai municipiului Timişoara pentru anul 2011, precum şi Hotărârea Consiliului Local nr. 460/20.12.2010 privind aprobarea modalităţii de acordare a gratuităţii la transportul urban cu mijloace de transport în comun de suprafaţă, conform Legii nr. 448/2006 privind protecţia şi promovarea drepturilor persoanelor cu handicap.

Conform O.U.G. nr. 148/2000 pentru modificarea unor reglementări în domeniul serviciilor de transport local de călători şi O.U.G. nr. 36/2001 privind regimul preturilor şi tarifelor reglementate care se stabilesc cu avizul Oficiului Concurenţei, tarifele Regiei Autonome de Transport Timişoara nu se stabilesc cu avizul Oficiului Concurenţei.

Ţinând cont de toate cele mai sus prezentate propunem modificarea tarifelor prevăzute în Anexa la HCL nr. 225/29.06.2010 la transportul urban de călători în Municipiul Timişoara, conform anexei.

